एकटा चोर चारि दिनसँ भुखाएल छलै । पिछला तीन दिनमे कतौ चोरी नै कऽ सकल छलै । चारिम दिन ओ एकटा घरमे घूसल । भनसाघरमे जा नीक-नीक व्यँजन थारीमे निकालि लेलक । खेनाइ शुरूये करितै कि एकटा चोर और देखाइ देलकै । पहिल चोर खेनाइ छोड़ि कऽ देखऽ लागल । दोसर चोर आलमारीसँ टाका निकालि कऽ जाइते छल कि पहिल चोरकेँ देखलक । दोसर चोर पहिलसँ पुछलकै " तूँ के छें ? "
दोसर जबाब देलकै "हम चोर छी । तूँ के छें ? "
"हम एहि घरक जेठ बेटा छी । "
"तखन तूँ चोरि किए करै छें । "
"हमरा डिस्को जाइकेँ छै तेँ चोरि केलौं । "
पहिल चोर थारी घुसका कऽ ओतऽसँ जाए लागलै तँ घरक बेटा पुछलकै " तूँ जाइ किए छें ? भोजन कऽ ले । "
"नै, हम तोरा एतऽ भोजन नै करबौ । जखन एहि घरक भोजन कऽ घरक बेटा घरेमे चोरी करैत अछि तखन हम तोरा घरमे भोजन कऽ तोहर संस्कार उधार नै लेब । हम अपन घरमे चोरि नै कऽ सकै छी । आखिर हमरो किछु इज्जत छै कि नै ? "ई कहि पहिल चोर चलि गेल । 